與鄒浩志完會於王希聖家因話毗陵事是夕輒夢還松陵因述夢呈志完
作者：李廌
朝代：宋

paragraphs: 客夢還松陵，寒江渺烟雨。
異時醉吟地，依然記洲渚。
三高平生歡，彷彿遞賓主。
十年扁舟興，一夕暫容與。
此樂曾未央，覆瓿俄驚鼠。
隙月鑑我帷，破窗風自語。
展轉誰晤言，僮隸聊爾汝。
吾生獨何事，寤寐仍羈旅。